M. Číž, podpredseda NR SR: (2007-03-29):
Takže pristúpime k ďalšej vyžrebovanej otázke. Tu opäť poverení overovatelia vyžrebovali otázku pani poslankyne Márie Sabolovej, ktorá znie: „Kedy doriešite sľúbené sťahovanie pacientov s cystickou fibrózou z Podunajských Biskupíc do niektorej nemocnice v Bratislave?“ Nech sa páči, pán minister. I. Valentovič, minister zdravotníctva SR: Ďakujem. Na základe rozhodnutia ministra zdravotníctva o vyčlenení nemocnice Podunajské Biskupice ako samostatnej príspevkovej organizácie k 1. 3. 2006, ten dátum by som podčiarkol, z Fakultnej nemocnice s poliklinikou Bratislava, sa špecializovaná geriatrická nemocnica Podunajské Biskupice stala samostatnou príspevkovou organizáciou. Preto podčiarkujem ten dátum, pretože som to nebol ani ja, ani táto vláda, ktorá najprv zlučovala v Bratislave a pričleňovala Podunajské Biskupice, ktoré vybrala a z pľúcnych Podunajských Biskupíc spravila geriatrické Podunajské Biskupice. Takže preto si dovolím upozorniť na túto skutočnosť, že sa stala z nej Špecializovaná geriatrická nemocnica Podunajské Biskupice. Činnosť pľúcna alebo pľúcnych oddelení, ktoré boli pred odčlenením Podunajských Biskupíc prenesené na Fakultnú nemocnicu s poliklinikou Bratislava. Nemocnica v Podunajských Biskupiciach v skutočnosti je profilovaná na poskytovanie len komplexnej geriatrickej, gerontopsychiatrickej starostlivosti pacientom vyššieho veku a s tým súvisiacej dlhodobej starostlivosti o takýchto pacientov. V nadväznosti na túto zmenu sa Centrum cystickej fibrózy v Podunajských Biskupiciach stalo súčasťou poskytovania zdravotnej starostlivosti vo Fakultnej nemocnici Bratislava, pracovisko Ružinov. Starostlivosť o dospelých pacientov prešla na pracovisko do Ružinova, v areáli Špecializovanej geriatrickej nemocnice Podunajské Biskupice zostala fyzicky len časť Centra cystickej fibrózy, a to Detské centrum cystickej fibrózy, ktoré je napriek tomu, že je umiestnené v Podunajských Biskupiciach, organizačne tiež súčasťou Fakultnej nemocnice s poliklinikou Bratislava. Detské centrum cystickej fibrózy sa síce nachádza v areáli Špecializovanej geriatrickej nemocnice Podunajské Biskupice, ale oddelenie aj budova, v ktorej prevádzkujú činnosť, je takisto vo vlastníctve Fakultnej nemocnice s poliklinikou Bratislava. Detské centrum cystickej fibrózy je súčasťou Kliniky detskej pneumológie a ftizeológie Slovenskej zdravotníckej univerzity a venuje sa problematike diagnostiky a liečby detí s cystickou fibrózou. Deťom s cystickou fibrózou, ktoré sú v akútnom stave, sa poskytuje intenzívna liečebná starostlivosť na jednotke intenzívnej starostlivosti Detskej fakultnej nemocnice s poliklinikou Bratislava. Pre dospelých pacientov s cystickou fibrózou sú vytvorené podmienky poskytovania liečebnej starostlivosti v priestoroch Fakultnej nemocnice s poliklinikou Bratislava, konkrétne v Ružinove v pavilóne D, ktorý je toho času v dostavbe. Priestorové a personálne vybavenie je zabezpečené, zatiaľ chýba materiálno-technické a prístrojové vybavenie. Vzhľadom na to, že pľúcna jednotka intenzívnej starostlivosti Kliniky pneumológie a ftizeológie Slovenskej zdravotníckej univerzity nie je dokončená, pacientom v kritickom stave sa poskytuje liečebná starostlivosť na anesteziologicko-resuscitačnom oddelení na pracovisku v Ružinove. Projekt prestavby pavilónu bol schválený ešte v minulom období, teda za minulej vlády ministerstvom financií a mal by byť realizovaný z vlastných zdrojov nemocnice. Fakultná nemocnica s poliklinikou Bratislava plánovala financovať dostavbu pavilónu z prostriedkov, ktoré mali byť získané z odpredaja prebytočného nehnuteľného majetku štátu v správe Fakultnej nemocnice s poliklinikou Bratislava, avšak tento proces odpredaja bol pozastavený uznesením vlády, myslím si, že to bolo vo februári 2006. Fakultná nemocnica s poliklinikou Bratislava žiadala ministerstvo zdravotníctva v Investičnom pláne na rok 2007 o pridelenie finančných prostriedkov na dostavbu predmetného pavilónu D a pľúcnej jednotky intenzívnej starostlivosti v Ružinove, avšak ministerstvo nemá v tomto roku, teda v roku 2007, rozpočtované finančné prostriedky na predmetnú dostavbu. Jedine, ak uvoľníme odpredaj prebytočného majetku a získame finančné prostriedky, tieto finančné prostriedky použijeme na dostavbu Detského centra cystickej fibrózy a na jednotku intenzívnej starostlivosti v Ružinove. Skončil som.